b"\n_START_ARTICLE_\nCreu de terme de Bellver d'Oss\xc3\xb3\n_START_SECTION_\nDescripci\xc3\xb3\n_START_PARAGRAPH_\n\xc3\x89s una creu de terme que se sustenta sobre un fust octogonal de gran llargada. El nus o base de la creu \xc3\xa9s de perfil octogonal; a cada una de les seves cares s'hi pot observar la figura d'un sant, cadascun amb el seu atribut corresponent. Estan inserits sota una arcada apuntada i estan separats per fines columnetes. Cada sant no \xc3\xa9s estereotipat i estan tractats amb baix relleu. La creu \xc3\xa9s de tipologia llatina. A l'anvers hi ha Crist Crucificat i en el revers hi ha la Verge amb el Nen. A l'extrem de cada bra\xc3\xa7 hi ha la pres\xc3\xa8ncia de motius lobulats a l'interior dels quals hi ha el s\xc3\xadmbol dels quatre evangelistes. Al revers, a cadascun dels l\xc3\xb2buls hi ha representacions del sol i la lluna, o la calavera del calvari. Les altres escenes s\xc3\xb3n de dif\xc3\xadcil identificaci\xc3\xb3 per l'erosi\xc3\xb3 de la pedra. Els quatre bra\xc3\xa7os de la creu estan units per una garlanda.\n_START_SECTION_\nHist\xc3\xb2ria\n_START_PARAGRAPH_\nL'antiga creu de terme era situada a les escales que porten cap al campanar de l'esgl\xc3\xa9sia parroquial. Actualment es conserva un tros de creu trencada, concretament la part on hi ha la representaci\xc3\xb3 de Crist. Aquesta creu sofr\xc3\xad actes vand\xc3\xa0lics durant la Guerra Civil de 1936. Posteriorment se'n f\xc3\xa9u una reconstrucci\xc3\xb3 fidedigna, que es col\xc2\xb7loc\xc3\xa0 sobre el capitell original a l'entrada del municipi. L'any 2005 se'n f\xc3\xa9u una altra reconstrucci\xc3\xb3 (del capitell i la creu), i l'anterior es trasllad\xc3\xa0 a l'esgl\xc3\xa9sia parroquial de Sant Pere, junt amb el capitell original."